Joakim Mæhle var onsdag tilbage i AaB efter et par hektiske dage i Belgien, der tirsdag kulminerede med offentliggørelsen af hans klubskifte til KRC Genk. - Jeg har kørt rundt til fire forskellige hospitaler for at få taget blodprøver og lavet fysiske tests, så det har været et par hårde dage, men nu er jeg heldigvis hjemme igen, lyder det fra Mæhle, der trods sit åbenlyse talent ikke var blevet spået en udlandskarriere af mange endnu. Og Østervrå-drengen, der om 10 dage fylder 20 år, havde heller ikke selv forudset interessen fra udlandet, der nu bliver til et klubskifte. - Hvis du havde spurgt mig før det her, om jeg var røget til udlandet, så ville jeg nok have tvivlet på det, lyder det fra Mæhle, der ikke ville skifte sin tilværelse som professionel i AaB ud for enhver pris. En tilværelse der begyndte for under et år siden, da han blev forfremmet med en seniorkontrakt på fuldtid. Men nu er det sikkert og vist. Der venter stortalentet et nyt liv i Belgien, og efter det netop overståede besøg hos klubben, glæder han sig. - Det er en rigtig, rigtig fin klub. Jeg har ikke mødt spillerne endnu, men jeg har mødt trænerstaben, sportsdirektøren og folk omkring klubben og førstehåndsindtrykket er rigtig godt. De er rigtig venlige og har taget godt imod mig, fortæller Joakim Mæhle. Joakim Mæhle skifter til KFC Genk til sommer. Han var egentlig på kontrakt i AaB til 2020.

Opsummering:
Efter nogle hektiske dage i Belgien var Joakim Mæhle onsdag tilbage i AaB.